Title: พระราชกฤษฎีกาจัดตั้งเทศบาลเมืองสุราษฎร์ธานี จังหวัดสุราษฎร์ธานี พุทธศักราช 2478

พระราชกฤษฎีกา
จัดตั้งเทศบาลเมืองสุราษฎร์ธานี
จังหวัดสุราษฎร์ธานี
พุทธศักราช
๒๔๗๘

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่
๒๐ สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ.
เจ้าพระยาพิชเยนทรโยธิน
ตราไว้
ณ วันที่ ๗ ธันวาคม พุทธศักราช ๒๔๗๘
เป็นปีที่
๒ ในรัชกาลปัจจุบัน

โดยที่เห็นสมควรจัดเขตชุมนุมชนซึ่งมีสภาพเป็นสุขาภิบาลเมืองสุราษฎร์ธานี
ให้มีฐานะเป็นเทศบาลเมือง

คณะผู้สำเร็จราชการแทนพระองค์ ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พ.ศ.
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองสุราษฎร์ธานี
จังหวัดสุราษฎร์ธานี พุทธศักราช ๒๔๗๘

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดสุราษฎร์ธานี
ตามเขตที่กำหนดไว้ในมาตรา ๔ ขึ้นเป็นเมืองมีฐานะเป็นเทศบาลเมือง มีนามว่า เทศบาลเมืองสุราษฎร์ธานี
จังหวัดสุราษฎร์ธานี

มาตรา ๔  ให้กำหนดเขตเทศบาลเมืองสุราษฎร์ธานี
จังหวัดสุราษฎร์ธานี ไว้ดังนี้ คือ
ด้านเหนือ จากหลักเขตหมายเลขที่ ๑
ตั้งอยู่ที่ปากอู่ต่อเรือฟากตะวันออกเฉียงเหนือเป็นเส้นตรงไปทิศตะวันออกเฉียงใต้
จดหลักเขตหมายเลขที่ ๒ ที่ริมถนนฟากตะวันออกเฉียงใต้ของถนนสายหลังข้างต้นยางใหญ่
จากหลักเขตหมายเลขที่ ๒
เป็นเส้นตรงต่อไปทางทิศตะวันออกเฉียงใต้ จดหลักเขตหมายเลขที่ ๓ ซึ่งห่างจากหลักเขตหมายเลขที่
๒ ระยะ ๑๒๐ เมตร
ด้านตะวันออก
จากหลักเขตหมายเลขที่ ๓ เป็นเส้นตรงไปทิศตะวันตกเฉียงใต้ จดหลักเขตหมายเลขที่ ๔
ซึ่งอยู่ที่มุมเหนือของเขตวัดโพธิไทร เลียบตามเขตวัดไปทิศตะวันตกเฉียงใต้
จดหลักเขตหมายเลขที่ ๕ ที่ริมคลองมะขามเตี้ย
ด้านใต้ จากหลักเขตหมายเลขที่ ๕
เลียบตามริมคลองมะขามเตี้ยฟากเหนือไปทิศตะวันตก และอ้อมปากคลองไปทางทิศเหนือ
ไปจดหลักเขตหมายเลขที่ ๖ ที่ข้างต้นไทรใหญ่ปากคลองท่ากูบ
ด้านตะวันตก จากหลักเขตหมายเลขที่
๖ เป็นเส้นตรงไปทิศตะวันออกเฉียงเหนือ ข้ามแม่น้ำตาปีและปากคลองบางขนาก ไปจดหลักเขตหมายเลขที่
๗ ที่ริมแม่น้ำตาปีฝั่งตะวันตก ซึ่งเป็นเส้นตรงมาจากหลักเขตหมายเลขที่ ๓  ๒ - ๑
จากหลักเขตหมายเลขที่ ๗ ข้ามแม่น้ำตาปีไปฟากตะวันออกเฉียงใต้
บรรจบหลักเขตหมายเลขที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะ เพื่อแสดงแนวเขตด้วยตามควร

มาตรา ๕  ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น หรือโรงเรือนสิ่งปลูกสร้างนั้น
ๆ อยู่ในเขตเทศบาลเต็มทุกส่วน

มาตรา ๖  ให้โอนบรรดาทรัพย์สินตลอดจนสิทธิและหน้าที่ของสุขาภิบาลเมืองสุราษฎร์ธานี
เป็นของเทศบาลเมืองสุราษฎร์ธานี จังหวัดสุราษฎร์ธานี ตามมาตรา ๖๔
แห่งพระราชบัญญัติจัดระเบียบเทศบาล พ.ศ. ๒๔๗๖

มาตรา ๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พระยานิติศาสตร์ไพศาลย์
รัฐมนตรี

[เอกสารแนบท้าย]

๑. แผนผังเขตเทศบาลเมืองสุราษฎร์ธานี
จังหวัดสุราษฎร์ธานี ท้ายพระราชกฤษฎีกาจัดตั้งเทศบาลเมืองสุราษฎร์ธานี
จังหวัดสุราษฎร์ธานี พุทธศักราช ๒๔๗๘

(ดูข้อมูลจากภาพกฎหมาย)

ศรินรัตน์/จัดทำ
๑๒
มีนาคม ๒๕๖๓

อรญา/ตรวจ
๒๐
มีนาคม ๒๕๖๓

[๑] ราชกิจจานุเบกษา
เล่ม ๕๒/-/หน้า ๑๗๕๘/๑๐ ธันวาคม ๒๔๗๘